NM i friidrett 2012

Norgesmesterskapet i friidrett 2012 er en felles betegnelse på flere arrangementer som i løpet av kalenderåret 2012 kårer norgesmestere i friidrettsøvelsene.

Hovedmesterskapet 2012 ble arrangert på Kristiansand stadion i Kristiansand fra 24. til 26. august. Arrangør var Kristiansands Idrettsforening, som også arrangerte mesterskapet i 1997.

Følgende seniormesterskap ble arrangert utenfor hovedmesterskapet:

 NM i friidrett innendørs 2012
 NM i terrengløp 2012 (kort løype og stafett)
 NM i stafetter 2012
 NM i kappgang 2012 (landevei, arrangert i Sandane 1.–2. juni)
 NM i motbakkeløp 2012 (Nuten Opp, 12. august)
 NM i ultraløp 2012 (arrangert av Malm Idrettslag i Malm i Verran i Nord-Trøndelag 26. mai)
 NM i halvmaraton 2012
 NM i mangekamp 2012 (arrangert av idrettsklubben BFG Fana i Bergen 26. og 27. mai)
 NM i terrengløp 2012
 NM i maraton 2012

Det arrangeres også egne mesterskap for juniorer og veteraner, og i flere tilfeller er det egne junior- og veteranklasser i mesterskapene nevnt over.



Resultater fra hovedmesterskapet, kvinner

100 meter

Ezinne Okparaebo, Nina Katrine Brandt, Alvilde Grønneberg og Heidi Hessan Næss vant hvert sitt kvalifiseringsheat. Okparaebo og Grønneberg vant hver sin semifinale, med hhv. 12,04 og 12,33. I finalen vant Okparaebo, med 0,1 m/s motvind. Dette var hennes åttende NM-gull på rad på denne distansen.

200 meter

Kloster, Slettum og Brandt vant hver sin semifinale, med hhv. 24,87, 24,48 og 25,11. I finalen vant Kloster det jevne oppgjøret, med 1,1 m/s motvind, mot fjerdeplass året før på denne distansen. Dette var hennes første NM-gull som senior.

400 meter

Martine Eikemo Borge og Yngvild Elvemo vant hver sin semifinale, med hhv. 54,80 og 55,67. I finalen vant imidlertid fjorårets sølvvinner Line Kloster, og tok med det sitt foreløpig andre av tre NM-gull ved dette norgesmesterskapet. Tiden var 33 hundredeler unna hennes personlige rekord fra juni 2011.

800 meter

Kun finale ble avholdt. Martine Eikemo Borge skaffet seg en liten luke 300 meter før mål, og vant løpet.

1500 meter

Kun finale ble avholdt. Frida Berge vant for andre år på rad.

5000 meter

Kun finale ble avholdt. Karoline Bjerkeli Grøvdal vant for tredje år på rad. Hun gikk hardt ut fra start, og ledet hele løpet. Etter 2000 meter lå hun foran sin egen personlige rekord, men endte med en sluttid drøye 11 sekunder bak persen sin på 15.24,86 satt i OL tidligere i august.

10 000 meter

Kun finale ble avholdt. Tone Hjalmarsen vant NM-gull for andre år på rad på denne distansen.

100 meter hekk

Christina Vukicevic deltok ikke, hun avsluttet sesongen i august på grunn av dårlige resultater. Pedersen og Ørving vant hver sin semifinale, med hhv. 14,08 og 14,33. I finalen brøt favoritten Pedersen etter noen få hekker, dermed vant Ørving med 1,7 m/s motvind.

400 meter hekk

Kun finale ble avholdt. Tre uker etter at hun vant to gull ved junior-NM, vant 17 år gamle Vilde Svortevik gull også i senior-NM. 18 år gamle Amalie Iuel tok sølvet, med ny personlig rekord, og 19 år gamle Solveig Onstad tok bronsen.

3000 meter hinder

Kun to deltakere stilte til start. Vinnertiden til Veronika Blom var ny banerekord på Kristiansand Stadion.

3000 meter kappgang

Kun to deltakere stilte til start.

Høydehopp

Tonje Angelsen vant NM-gull for andre år på rad. Katarina Mögenburg vant også bronse ved forrige NM.

Stavsprang

Cathrine Larsåsen vant NM-gull for niende år på rad.

Lengdehopp

Margrethe Renstrøm deltok ikke, på grunn av skade.

Tresteg

Inger Anne Frøysedal vant NM-gull for fjerde år på rad.

Kulestøt

Kristin Sundsteigen vant NM-gull for fjerde år på rad.

Diskos

Grete Etholm vant NM-gull for tolvte år på rad.

Sleggekast

Mona Holm Solberg vant NM-gull for niende år på rad.

Spydkast

Tove Beate Dahle vant NM-gull for andre år på rad.

1000 meter stafett
 100m+200m+300m+400m

SK Vidar vant, med tre av de samme fire som vant stafetten året før. Kun Astrid Mangen Cederkvist var byttet ut med Karin Busch i forhold til vinnerlaget i 2011.

Resultater fra hovedmesterskapet, menn

100 meter

Det var fire kvalifiseringsheat før semifinalene, der Philip Bjørnå Berntsen, Tormod Hjortnæs Larsen, Alexander Karlsson og Torbjørn Lysne vant hvert sitt kvalifiseringsheat. Berntsen hadde sterkeste tid i semifinalene, med 10,93, mens Karlsson vant det andre semifinalefeltet med tiden 11,07. Finalen var jevn, men Berntsen vant løpet i 1,6 m/s motvind.

200 meter

Det var fire kvalifiseringsheat før semifinalene, der Bydal Jakobsen, Hjortnæs Larsen, Ndure og Karlsson vant hvert sitt. Ndure hadde sterkeste tid i semifinalene, med 21,60, mens Hjortnæs Larsen vant det andre semifinalefeltet med tiden 21,98. I finalen vant Ndure med over et sekund. Med 1,6 m/s motvind ble tiden 20,91 regnet som god nok for mennens kongepokal 2012.

400 meter

Det var fire semifinaler, der Andreas Roth, Alexander Dahlstrøm Winger og Mauritz Kåshagen vant hvert sin. Kåshagen hadde den sterkeste tiden i semifinalene, med 48,65. I finalen vant fjorårets seølvvinner Thomas Roth, mens Winger ble dømt foran Kåshagen, selv om disse fikk sammt tid.

800 meter

Det var to semifinaler, der Thomas Roth og Henrik Ingebrigtsen vant hvert sin, med hhv. 1.54,53 og 1.54,72. I finalen startet Henrik Ingebrigtsen hardt, og ledet det meste av løpet, men Thomas Roth passerte ham i siste sving, og vant løpet. Henriks lillebror Filip tok bronsen.

1500 meter

Kun finale ble arrangert, og 16 deltakere stilte til start, hvorav to brøt løpet. Filip Ingebrigtsen tok ledelsen fra start, men endte på 10.-plass. Hans storebror Henrik overtok ledelsen etter en drøy runde, og ledet etter dette helt til mål.

5000 meter

Kun finale ble arrangert, og 16 deltakere stilte til start, hvorav én brøt løpet. Løpet endte i et spurtoppgjør, som Hans Kristian Fløystad vant, med ny personlig rekord.

10 000 meter

Kun finale ble arrangert, og 18 deltakere stilte til start, hvorav tre brøt løpet. Dadafo Tesama tok tidlig ledelsen, og ledet med opptil 100 meter på hovedfeltet. Flere løpere tok etterhvert igjen Tesama, og Sylta prøvde å spurte inn til seier med cirka 300 meter igjen. Brox tok ham imidlertid igjen på oppløpssiden, passerte ham og vant løpet.

110 meter hekk

Kun 5 deltakere stilte til start. Vladimir Vukicevic vant NM-gull på denne øvelsen for fjerde år på rad.

400 meter hekk

Kun 7 deltakere stilte til start. Øyvind Strømmen Kjerpeset forsvarte NM-gullet sitt fra året før.

3000 meter hinder

Kun 8 deltakere stilte til start. Tom Erling Kårbø vant NM-gullet, etter å ha fått sølv de to siste norgesmesterskapene utendørs.

5000 meter kappgang

Kun finale ble arrangert, og 7 deltakere stilte til start. Løpet gikk på banen på Kristiansand stadion. Tysse vant løpet klart, og Trond Nymark fikk NM-sølv i sitt siste løp som topputøver.

Høydehopp

Kun finale ble arrangert. Ivan Kristoffer Nilsen vant gull, som han også gjorde utendørs i 2010 og innendørs i 2011.

Stavsprang

19 år gamle Per Magne Florvaag vant sitt første NM-gull som senior.

Lengdehopp

Onstad hadde bare tre gyldige sprang, hvorav to var over 7 meter. Vinnerhoppet var hans første sprang i konkurransen.

Tresteg

Sindre Almsengen vant NM-gull i tresteg for femte år på rad.

Kulestøt

Stian Andersen vant NM-gull i kulestøt for andre år på rad, denne gang med solid ny personbeste. Han hadde tre gyldige støt på over 18 meter.

Diskos

Gaute Myklebust hadde fem gyldige kast, som alle var på over 55 meter.

Sleggekast

Eivind Prestegård Henriksen vant NM-gull i slegge for tredje år på rad.

Spydkast

Størk Avelsgård Lien vant NM-gull, med ny personlig rekord.

1000 meter stafett
 100m+200m+300m+400m

To heat ble avholdt. BUL vant stafetten, med de samme deltakerne som året før, med en tid som var to hundredels sekund raskere enn vinnerløpet i 2011.

Referanser

Eksterne lenker
 www.friidrett.no
 Hjemmeside til NM i friidrett 2012
 Hjemmeside til NM terrengløp lange løyper 2012

2012
Friidrett i 2012
Friidrett
Sport i Kristiansand
Sportsarrangementer i Vest-Agder